ব্রিগেড মঞ্চ থেকে ‘২০০ দিনের কাজ’-এর দাবি করলেন বাম নেতা

কলকাতা: বৈশাখের চড়া রোদ ও ভ্যাপসা গরম উপেক্ষা করে লালে লাল হয়েছে ব্রিগেড (Brigade) ময়দান। ছুটির দিনে বিকেল ৩টের সময়েও মাঠজুড়ে থিকথিক করছে বাম সমর্থকরা। শ্রমিক, কৃষক, ক্ষেতমজুর ও বস্তিবাসীদের চারটি গণসংগঠনের উদ্যোগে চলছে বামফ্রন্টের বিশাল জনসমাবেশ। এদিনের সভায় নেতৃত্ব দেন সিপিএম-এর (CPIM) রাজ্য সম্পাদক মহম্মদ সেলিম (Mohammed Salim)। বক্তাদের তালিকায় মীনাক্ষীর না থাকলেও এদিন ব্রিগেডে বক্তব্য রাখেন কৃষকসভার অমল হালদার, ক্ষেতমজুর সংগঠনের নিরাপদ সর্দার, বন্যা টুডু, বস্তি উন্নয়ন সমিতির সুখরঞ্জন দে, সিটুর অনাদি সাহু সহ অনেকেই।

রবিবারের ব্রিগেডে বক্তারা একযোগে রাজ্য ও কেন্দ্র সরকারের বিরুদ্ধে ক্ষোভ উগরে দেন। এদিন নিরাপদ সর্দার (Nirapad Sardar) বলেন, “এই ব্রিগেড মঞ্চ দেখে মমতা বন্দ্যোপাধ্যায়ের ঘুম উড়ে যাবে। আজকের দিনে সবচেয়ে বেশি বেকার সৃষ্টি হয়েছে। যাঁরা আগে কলকারখানায় কাজ করতেন, তাঁদের জীবন এখন চরম অনিশ্চয়তায় ভরা। শিক্ষিত ছাত্রযুবাদের পরিযায়ী শ্রমিক হতে বাধ্য করা হচ্ছে।”

আরও পড়ুন: ব্রিগেড লড়াইয়ের শপথ নেওয়ার, বললেন উচ্ছ্বসিত বিমান বসু

প্রবীণ এই বাম নেতা আরও অভিযোগ করেন, “পার্লামেন্ট ও বিধানসভায় পরিযায়ী শ্রমিকদের সমস্যা নিয়ে আলোচনা হয় না। অথচ মন্ত্রী-সাংসদদের বেতন বৃদ্ধির আলোচনা নিয়মিত হয়। ১০০ দিনের কাজ বন্ধ হয়ে পড়ে রয়েছে, অথচ কেউ দায় নিচ্ছেন না। মমতা বন্দ্যোপাধ্যায় টাকা চুরি করেছেন বলেই মোদি সরকার অর্থ ছাড়ছে না। আমরা বলছি—১০০ নয়, ২০০ দিনের কাজ চাই। সেই কাজ বন্ধ করা যাবে না তিন মাসের বেশি সময়ের জন্য, এমন আইন চাই।”

সভায় অন্য বক্তারাও কর্মসংস্থান, কাজের নিরাপত্তা এবং সাধারণ মানুষের অধিকার রক্ষায় সোচ্চার হন। তাঁদের অভিযোগ, বর্তমান সরকার শুধুই লোকদেখানো প্রকল্প চালাচ্ছে, বাস্তব সমস্যার কোনও সমাধান দিচ্ছে না।

দেখুন আরও খবর: